REGOLAMENT TAL-KUMMISSJONI (KE) Nru 179/2008
tat-28 ta’ Frar 2008
li jippermetti l-estensjoni tat-tul ta' kuntratti ta' ħżin privat fis-settur tal-laħam tal-majjal
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2759/75 tad-29 ta’ Ottubru 1975 dwar l-organizzazzjoni komuni tas-suq tal-laħam tal-majjal (1), u b'mod partikolari l-Artikolu 4(6) u l-Artikolu 5(4) tiegħu,
Billi:
(1)
Ir-Regolament tal-Kummissjoni (KE) Nru 1267/2007 (2) jipprovdi dwar l-għoti ta' għajnuniet għall-ħżin privat fis-settur tal-laħam tal-majjal, għal kuntratti ta' ħżin ta' tul ta' 3, 4 jew 5 xhur.
(2)
Il-qagħda tas-suq Komunitarju tal-laħam tal-majjal għadha mhux qed turi sinjali perċettibbli ta' rkupru tal-prezzijiet tal-majjal imbiċċer, u għaldaqstant jeħtieġ li tkun permessa estensjoni tat-tul tal-validità tal-kuntratti ta' ħżin li saru fil-kuntest tar-Regolament (KE) Nru 1267/2007, għal perjodu massimu ta' tliet xhur.
(3)
Il-miżuri pprovduti f'dan ir-Regolament huma skond l-opinjoni tal-Kumitat ta' Ġestjoni għal-laħam tal-majjal,
ADOTTAT DAN IR-REGOLAMENT:
Artikolu 1
Għall-kuntratti ta' ħżin privat li jinsabu għaddejja, it-tul tal-ħżin għandu jkun estiż darba waħda biss fuq talba tal-persuna interessata. Din l-estensjoni ma tistax taqbeż 3 xhur, u tinvolvi l-kwantità totali prevista fil-kuntratt partikolari ta' ħżin. L-applikazzjoni għal estensjoni għandha titressaq lill-aġenzija ta' intervent ikkonċernata sa mhux aktar tard minn tliet ġranet tax-xogħol qabel id-data ta' l-iskadenza tal-kuntratt ta' ħżin.
F'dan il-każ, is-somma ta' l-għajnuna għandha tiżdied skond l-Artikolu 1(2) tar-Regolament (KE) Nru 1267/2007.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Frar 2008.